અન્ય સ્ટાર્સની જેમ રજનીકાન્ત પણ સક્રિય રાજકારણમાં આવશે અને મુખ્ય પ્રધાનપદની ચૂંટણીમાં ઝંપલાવશે એવી સતત અટકળો થતી આવી છે, પરંતુ રજનીકાન્તે ક્યારેય એ વિશે ખોંખારીને કહ્યું નહોતું. જોકે ૨૦૦૮માં કોઇમ્બતુરથી તેમના ચાહકોએ મળીને દેસીય દ્રાવદાર મક્કલ મુન્નેત્ર કઝગમ (DDMK) નામની પાર્ટી સ્થાપી દીધી. પોતાના નામે અને પોતાના પર રાજકારણમાં આવવાનું દબાણ લાવવાના હેતુસર શરૂ થયેલી આ પાર્ટી સાથે પોતાને કશી લેવાદેવા નથી અને પોતે ફિલ્મો છોડીને રાજકારણમાં નથી આવવાના એવી એક ખુલ્લો પત્ર લખીને સત્તાવાર જાહેરાત કરી દીધી. રજનીકાન્તે પોતાના ચાહકોને આવી કોઈ હરકત ન કરવા તથા એ પાર્ટી સંકેલી લેવાનો પણ આગ્રહ કર્યો. સાથોસાથ એવી ધમકી પણ આપી કે જો આવું નહીં થાય તો હું કાયદેસરનાં પગલાં લઈશ. જોકે એ વખતે તેમણે એવું કહીને દૂધ-દહીંમાં પગ રાખ્યો હતો કે કોઈ તેમને રાજકારણમાં આવવા માટે દબાણ કરી શકે નહીં. સાથોસાથ જ્યારે તેમને રાજકારણમાં પ્રવેશવું હશે ત્યારે કોઈ તેમને એમ કરતાં રોકી પણ શકશે નહીં.